આ મારી અઢીમી એટલે કે બે પૂર્ણાંક એક દુત્યાંશમી નોકરી ગણાય, સાહેબ. એ બોલતાં તો બોલી ગયા. પછી સાહેબનાં ભવાં ચડી ગયાં એ જોઈને ખુલાસો કર્યોઃ 1953માં ઓગણીસ વરસની ઉંમરે સાહેબ હું ઈરાની શેઠની નાટક કંપની જોવા ગયેલો અને પછી જોવાનું ખૂટતું નહોતું એટલે માસિક ચાલીસ રૂપિયાના પગારે પડદા ખેંચવાની નોકરીએ રહ્યો હતો. નોકરી નાટકની હતી એટલે આખી ગણાય, સાહેબ, અને એ પછી મારી ઘરવાળીના કાકા કવિ અમૃત ઘાયલની ભલામણથી થોડોક સમય પબ્લિક વર્કસ ખાતામાં વર્કચાર્જ ઉપર ઉબેણના પુલ ઉપર નોકરીએ રહ્યો હતો. વર્કચાર્જની નોકરી એટલે એક ચોક્કસ પ્રોજેક્ટ પૂરો થાય ત્યાં લગીની નોકરી! એ તો સાહેબ, ગાજરની પિપૂડી ગણાય. આમ એ દોઢ નોકરી થઈને અને આ તમારી પાસે કરું છું એ અઢીમી જ ગણાય ને?